รองนายกรัฐมนตรีและรัฐมนตรีว่าการกระทรวงกลาโหม ระบุ ไม่สามารถล่ารายชื่อถอดถอนผู้บัญชาการทหารบก ต้องทำตามกฎระเบียบ
รองนายกรัฐมนตรีและรัฐมนตรีว่าการกระทรวงกลาโหม ระบุ ไม่สามารถล่ารายชื่อถอดถอนผู้บัญชาการทหารบก ต้องทำตามกฎระเบียบพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีมีการเข้าชื่อถอดถอนผู้บัญชาการทหารบกผ่านโซเชียลว่า ต้องไปย้อนดูถึงระเบียบในการถอดถอน เพราะการดำเนินการทุกอย่างต้องอยู่ภายใต้กฎหมาย ซึ่งการปรับย้ายผู้บัญชาการทหารบกจะต้องขึ้นอยู่กับคณะกรรมการ โดยไม่เกี่ยวข้องกับการล่ารายชื่อถอดถอน เพราะการปรับย้ายนายทหารเป็นเรื่องของผู้บังคับบัญชา และมีกฎข้อบังคับซึ่งวางระเบียบไว้หมดแล้ว พร้อมปฏิเสธตอบคำถามกรณีท่าทีของผู้บัญชาการทหารบกที่ผ่านมา จะส่งผลกระทบให้กองทัพเสื่อมเสียหรือไม่ แต่เชื่อว่าการล่ารายชื่อผ่านโซเชียลเพื่อถอดถอนผู้บัญชาการทหารบก ไม่ถือว่าเป็นบรรทัดฐานให้มีการเคลื่อนไหวลักษณะเช่นนี้อีก แต่ยอมรับว่าคงห้ามไม่ได้และคงไม่ต้องให้กำลังใจผู้บัญชาการทหารบก เพราะเรื่องนี้ไม่ได้มีอะไรและผู้บัญชาการทหารบก มีเจตนาดีที่อยากให้บ้านเมืองสงบและไม่มีความรุนแรง ส่วนกรณีที่คณะกรรมการการเลือกตั้ง(กกต.) จัดให้มีการเลือกตั้งใหม่ในหลายพื้นที่นั้น รองนายกรัฐมนตรีและรัฐมนตรีว่าการกระทรวงกลาโหม กล่าวว่า คงไม่ต้องเพิ่มมาตรการอะไร เนื่องจากมีเจ้าหน้าที่ดูแลความเรียบร้อยตามปกติอยู่แล้ว และเชื่อว่าจะทำให้เกิดความโปร่งใส